الأحد، 27 فبراير 2011
ـ"أبو إسراء - أول مرة اشوف واحد هم كذاب وهم مو ديمقراطي"ـ
ـ"اي انت تورطت بدمنا ابو اسراء،، قواتك المقرّبة تورطت بدم شبابنا، ودم شبابنا غالي، واجهتنا بالرصاص الحي وسقط الورد من ايد بناتنا، ونزلت دموع امهاتنا، دمعت عيون الشوارع والارصفة والساحات، النخل والاشجار والبنايات كلها نزلت دموعها علينا، ملائكة السماء صاحت عليك : لا، حرام عليك، انوب انت عليهم، مو كافي الارهاب والميلشيات حصدت اعمارهم، انوب انت عليهم، ليش مو خطية، مو نصهم انتخبوك عبالهم رَجال وتحترم دمهم، ليش خرّبت عيدنا الوطني وليش سرقت فرحتنا؟ احنا شمسوين؟ شفتنا حركنا بناية، شفتنا خربنا شارع؟ شفت ويانا مندسين، شفت بعثيين، شفت ماجورين وقابضين ثمن من دول الجوار؟ اي وينه الثمن جان بين علينا، ليش تطلق الرصاص الحي، احنا شرايدين، والله ما طالبين شي، شوية ماي وكهرباء وحصة تموينية ولا تسرقون فلوس الفقراء. شطالبين اكثر من هذا؟ ليش تطلق علينا الرصاص الحي؟ احنا عبالنا انت مثل ابونا وراح تسمعنا شنريد، بس للاسف بدل مل تسمعنا، تورطت بدمنا، وللاسف يا ابو اسراء صار بينا وبينك الدم، وانت سمعتنا واحنا نهتف بالروح بالدم نفديك يا عراق،ـ
وهاي اول مرة بحياتنا نهتف للعراق مو للقائد العام،ـ
انت ما قصرت، سرقت الهتاف من حناجرنا وسفكت دمنا على ارض العراق وبساحة التحرير، الله كريم با ابو اسراء، وموعدنا ساحة التحرير."ـ
الــعــيــد الــوطــنــي
ـ26 شباط 2011